【戰況R6】同祥和順狂勝 廖康銘懇求唔好加咁多分
2024年04月07日 16:22
東網電視
更多新聞短片
第6場一堆質新馬混戰,而且仲要臨場有雨,但卻開出3大熱門。希威森策騎2.6倍大熱門「同祥和順」一放到底,仲要按韁大勝超過5馬位而回,認真誇張。其實「同祥和順」早早由希威森試閘,但由於騎者停賽關係,初出一役交畀湯普新操刀,上仗已交回希威森手中,試閘及跑起狀態之後,今仗就現真身。今場布文第3熱門「球星」後上第2,艾道拿次熱門「健康快車」跑第3,第4名為艾兆禮「帥炸」。
賽後,練馬師廖康銘話「同祥和順」初出一仗抽大外檔起步,上仗則欠缺經驗落敗,今場挾過去兩仗經驗,終可補中,而且落雨有助馬匹發揮,因為「同祥和順」外地試閘都係變化地,但今場贏咁遠,希望評磅員唔好加咁多分,不過「同祥和順」升上三班都應該冇問題,暫時跑住1200米先。
第6場賽果:4-1-2-8
二重彩賽果:4-1(最後賠率12)